МОТИВИ
към проект на Наредба за изменение и допълнение на Наредба № 1 от 10.06.2022 г. за условията и реда за финансиране на проекти по национални програми за младежта (oбн., ДВ, бр. 48 от 2022 г., изм. и доп., бр. 15 от 2023 г.)

1. Причини, които налагат приемането на предложените изменения:
Проблемите, свързани с прилагането на действащата Наредба № 1 от 10.06.2022 г. за условията и реда за финансиране на проекти по национални програми за младежта (oбн., ДВ, бр. 48 от 2022 г., изм. и доп., бр. 15 от 2023 г.) (Наредбата),  са следните: 
· Ограничена възможност на допустими бенефициери  за изпълнение на проекти по национални младежки програми;
· Необходимост от прецизиране и допълнение на разпоредбите, засягащи условията за кандидатстване и финансиране и отчитане на проекти,  реда за оценяване на проектните предложения и работата на експертната комисия за разглеждане, оценка и класиране на проектни предложения;
· Необходимост от премахване на ограниченията за партньорите, тъй като същите не разходват средства по проектите;
· Необходимост от прецизиращи и редакционни текстове.

2. Цели, които се поставят с предложените промени:
Целта на промените е да се отстранят несъвършенствата и непълнотите в съществуващата нормативна уредба, както и да се прецизират разпоредбите с цел практическото им прилагане. Те са съобразени с приоритетите на националната политика за младежта, както и с отчетените потребности за усъвършенстване на процедурите и разширяване на възможностите за по-широк кръг бенефициери.
Измененията в нормативния акт предлагат коригиране на текстове, касаещи невъзможността общини с население над 10 хиляди души и училища, функциониращи в общини с население над 15 хиляди души да бъдат възможни бенефициери по националните програми за младежта. Това ще даде възможност на по-широк кръг от бенефициери да реализират проекти в полза на младежта, да изпълняват целите на политиката, постигане на заложените индикатори по програмите, а също така и обхвата в териториален план на млади хора в дейности и услуги.
Предложеният проект за изменение и допълнение на Наредбата цели и премахване на изискванията за организации, които са партньори.  Съгласно чл. 5, ал. 4 и ал. 5 от Наредбата допустими за финансиране са и проекти, дейностите по които се осъществяват в партньорство – съвместно с друго юридическо лице с нестопанска цел, регистрирано за извършване на общественополезна дейност, с органи на държавното управление, местната власт и техните структури или с неформални младежки групи, като всички изисквания за кандидатстване се отнасят и за партньора. 
Отделно, съгласно чл. 5, ал. 5 от Наредбата изискванията за кандидатстване се отнасят и за партньора. 
Отпадането на това ограничение е продиктувано от факта, че партньорите нямат право да получават и разходват средства по проекта. С предложените изменения ще се минимизира, както отпадането на проекти на етап „Административно съответствие“ на формални основания, така и ще се даде възможност на по-широк кръг от организации и структурни звена съвместно с кандидата да участват в изпълнението на проектните дейности, което от своя страна ще допринесе за успешното реализиране на проекта.
Съгласно чл. 21 от Наредбата отчетите по програмите се разглеждат от експертна комисия, назначена от министъра на младежта и спорта или оправомощено от него лице. В комисията задължително се включват и външни-експерти оценители. 
Задължителният характер на това изискване, води до допълнително забавяне на отчетните процедури по програмите и неизползването на финансовия ресурс за съответната година, което от своя страна води до неизпълнение на заложените индикатори по програмите. 
В допълнение, в бюджета на програмите не са заложени допълнителни средства за административни разходи, които да обезпечат възнагражденията на външните експерти-оценители, които следва да участват в комисията. С предложеното изменение на разпоредбите на Наредбата, регламентиращи дейността на експертната комисия, включването на външни експерт-оценители в комисията се запазва, но е предвидена като една възможност, която да се реализира при установена необходимост и по преценка на министъра на младежта и спорта.
На следващо място, предвид, че всички условия и хипотези, касаещи прекратяването на договора за финансиране, се уреждат в договора, сключен между Министерството на младежта и спорта и бенефициера, с проекта на наредба се предлага отмяна на Глава четвърта от Наредбата.
[bookmark: _GoBack]С предложените изменения и допълнения се цели по-ефективно прилагане на принципите за добро управление на публичния ресурс, като се осигурят по-високи гаранции за надеждност, безпристрастност и повишен контрол при разпределението на финансовите средства за дейности в подкрепа на младите хора в страната. 
По този начин ще се постигне и по-високо качество на проектните предложения, а също така ще се осигурят и още възможности за изпълнение на водещите цели на националната политика за младежта – равен достъп до младежки дейности и услуги за личностно развитие, увеличаване обхвата на младите хора, които ще получат подкрепа от държавата и др. Целта е да се отговори на предизвикателствата, които стоят пред българската младежка общност, а именно: отрицателни демографски тенденции, свързани с намаляване на броя на младите хора в страната, ранно отпадане от образователната система, ниско качество на образованието извън големите градове в страната, висок дял на безработицата сред младите от малките населени места, слаба интеграция на младите хора от малцинствените общности, живеещи предимно в малки населени места в страната и др. 
Целите, които се поставят с нормативната промяна са пряко свързани със стратегическите цели на националната политика за младежта в страната, а именно: 

· Насърчаване на неформалното образование и обучение;
· Насърчаване на заетостта и подкрепата за млади хора, които не учат, не работят и не се обучават (NEETs);
· Насърчаване на ангажираността, участието и овластяването на младите хора;
· Развитие и утвърждаване на младежката работа в национален мащаб;
· Свързаност, толерантност и европейска принадлежност;
· Насърчаване на здравословен и природощадящ начин на живот;
· Насърчаване на културата и творчеството сред младите.

3. Очаквани резултати от прилагането на нормативния акт:
Подобряването на действащите процедури в подзаконовия нормативен акт ще доведе до повишаване на ефекта от прилагането на националните програми за младежта като основен инструмент за изпълнение на държавната политика за младежта, за насърчаване на личностното, социалното и професионално развитие и реализация на младите хора в страната. 

4. Финансови и други средства, необходими за прилагането на акта:
Проектът на Наредбата няма да доведе до пряко и/или косвено въздействие върху държавния бюджет. Финансирането на проекти по национални програми за младежта и за младежки дейности се осъществява в рамките на определените за тази цел средства със закона за държавния бюджет за съответната година.

5. Анализ за съответствие с правото на Европейския съюз:
Предложеният проект на наредба не е свързан с прилагането на европейското законодателство, поради което не се налага да бъде изготвена справка за съответствие с правото на Европейския съюз.

6. Мотиви за съкратен срок за обществено обсъждане:
 С оглед постигане на заложените с настоящия проект на Наредба резултати за разширяване на възможностите за достъп до публичен ресурс за финансово подпомагане на проекти и предвид необходимостта от своевременно иницииране на процедури за кандидатстване по националните програми за младежта, както и необходимостта от предприемане на действия за реално предоставяне на осигурените за тази цел през настоящата бюджетна година средства, на основание чл. 26, ал. 4 от Закона за нормативните актове проектът на Наредба за изменение и допълнение на Наредба № 1 за условията и реда за финансиране на проекти по национални програми за младежта (oбн., ДВ, бр. 48 от 2022 г., изм. и доп., бр. 15 от 2023 г.), ведно с мотивите се публикува за обществено обсъждане за съкратен срок от 14 дни. По този начин ще се осигури нормално протичане на проектния цикъл по отделните грантове и цялостното изпълнение на националните програми за младежта в рамките на бюджетната 2024 година. 

